****

**REPUBLIKA HRVATSKA**

**BJELOVARSKO-BILOGORSKA**

**Ž U P A N I J A**

**OPĆINA ŠANDROVAC**

**OPĆINSKO VIJEĆE**

**KLASA: 021-05/19-01/17**

**URBROJ: 2123-05-01-19-1**

**U Šandrovcu, 22.05.2019.**

**Z A P I S N I K**

**sa 19. sjednice Općinskog vijeća općine Šandrovac održane 22.05.2019. sa početkom u 20,00 sati**

**Prisutni:** Halapa Nikola, Husnjak Damir, Ormanović Ranko, Solar Biljana, Žager Stjepan,

Miroslav Sokolić, Mirko Bedeković, Marica Petreković, Igor Škudar, Sven Perec i Slaven Kurtak

**Odsutnih:** nema

**Ostali prisutni:** općinski načelnik Općine Šandrovac, Josip Dekalić, zamjenik općinskog načelnika, Željko Đipalo, Damir Kolar, mag.ing.agr, ravnatelj Doma za starije i nemoćne osobe Šandrovac, Sanela Paukovac, v.d. direktorica Šandroprom d.o.o. Šandrovac, Sandra Sedlanić, upravni referent

**Zapisničar:** Martina Bedeković

Predsjedavajući je pozdravio prisutne i utvrdio kvorum.

Predsjedavajući je dao Dnevni red na usvajanje.

**D N E V N I R E D**

1. Aktualni sat,
2. Usvajanje zapisnika sa 18. sjednice Općinskog vijeća Općine Šandrovac,
3. Donošenje Odluke o sufinanciranju vođenja knjigovodstvenih usluga poduzeća „Šandroprom“ d.o.o. za poljoprivrednike sa područja Općine Šandrovac,,
4. Donošenje Odluke o isplati kapitalne pomoći poduzeću „Šandroprom“ d.o.o.,
5. Donošenje Odluke o modernizaciji ceste Lasovac - Severin,
6. Donošenje Odluke o rekonstrukciji ceste Lasovac - Bedenik,
7. Informacija o dobivanju suglasnosti Ministarstva poljoprivrede na Program raspolaganja poljoprivrednim zemljištem,
8. Dogovor o proslavi Dana Općine Šandrovac 31.05.2019.,
9. Razmatranje zamolbe Čović Josipa,
10. Obračun poslovanja poduzeća „Šandroprom“ d.o.o. za 2018. g. – informacija,
11. Donošenje Odluke o povećanju smještajnog kapaciteta na 60 korisnika u Domu za starije i nemoćne osobe Šandrovac.

Dnevni red je usvojen sa 11 glasova ZA od strane Općinskog vijeća Općine Šandrovac.

**Točka 1.**

**Aktualni sat.**

\*\*Vijećnik Mirko Bedeković: „Ja imam jedno pitanje u vezi ceste. Dakle ova cesta od Vinogradske prema Bilogorskoj ulici, ta cesta izgleda da meni samo treba. Cesta je kod kuće Danice Dragiše propala, voda ju je oderala i dogoditi će se to da će propasti. Evo i sada sam stao i gledao i voda ispod probija da nije za reći. A probija zato što tamo više nema trave, sve se osušilo i nema šta držati i onda nosi zemlju ispod te grabe i ispod tog asfalta. Gospodine načelniče tu bi nešto pod hitno trebalo napraviti. Da se ne dogodi da cesta pukne dok se netko vozi pa da taj netko slupa auto ili da mu se nešto dogodi.“

\*Načelnik Općine Šandrovac, Josip Dekalić: „Lijepi pozdrav svima. Problemi sa cestama će ove godine biti katastrofa. To je županijska cesta, a pravo njihovim upravljanjima imaju Ceste d.o.o., kao i popravcima i kopanjem graba. Oni su sada malo krenuli u poslove. Vidjeli ste da su i u Jaseniku krenuli sa popravcima, a kreću i u pravcima ovdje. Danas je njihov nadcestar Sanio bio ovdje i oni znaju da će biti velikih problema. Oni nemaju dovoljno ljudi, kapaciteta, a na kraju ni novaca, a za održavanje će ova godina biti strašna. Samo Jasenik, dio Šandrovca, Pupelica i Lasovac, kad bi htjeli pokrpati cestu kako treba bi im trebalo nekoliko dana. Mi smo sada uredili ovu cestu, zajedno, pola pola sa Županijom. A ovo jednostavno ne znam kada će doći na red, jer niti mi toliko možemo financirati, niti može županija. Ja ću pozvati Sania da to pogleda, ali nisam siguran da će oni to sada moći rješavati.“

\*\*Vijećnica Marica Petreković: „Ja bih samo pitala da li se nešto zna o saobraćajnim znakovima za ovaj naš novi asfalt kroz Mali Šandrovac? Da se ne voze šleperi stalno kroz Mali Šandrovac.“

\*Načelnik Općine Šandrovac, Josip Dekalić: „Da, mi smo donijeli onu odluku i sada samo još trebamo dobiti odobrenje od policije.“

\*\*Vijećnik Ranko Ormanović: „Ja sam neki dan bio u Lasovcu u domu i moram reći da je pohvalno što su u WC-u postavljeni školjka i pisoari, što nismo više u dobu čučavaca. To je bila pohvala, a sada imam jedno pitanje za načelnika i jednu konstataciju. Na prošlom aktualnom satu kada sam ja postavio pitanje za prostoriju za Udrugu umirovljenika Bilogora – Lasovac sa sjedištem u Općini Šandrovac, gospodin načelnik mi je rekao, citiram: „Ajde dečki pričekajte još malo, niste još toliko aktivni da vam treba kancelarija.“. E ja se tu ne bi složio sa gospodinom načelnikom. Mi smo mjesečno imali preko jednog događanja, a imali bi ih i više i bili još aktivniji da imamo prostor. Mi sebi sada možemo nabaviti pikado, neku manju kuglanu, stolni tenis, sve ono gdje bi se umirovljenici mogli zabaviti, a nemamo to gdje staviti. Mi smo i previše aktivni s obzirom da nemamo prostor. A prostora u Lasovcu ima samo nam ga se ne da. Ja ovdje imam zapisnike sa svih sjednica i koliko se sjećam i koliko me sjećanje služi mislim da smo mi Loniji dali skladište ono uz trgovinu, gdje je trgovina istovremeno probila vrata i zauzeli su i prostor mjesne zajednice, a sada su i u prostoru gdje je nekada bila gostiona. Ja se ne sjećam da smo mi ikada takvu odluku donijeli, a neka mi netko pokaže kada smo mi tu odluku donosili.“

\*Načelnik Općine Šandrovac, Josip Dekalić: „To nije trebalo vijeće donašati odluku. Jer oni su imali skladište i sada im to skladište više ne treba, pa smo mi napravili aneks ugovora kojim smo onu gostionu dali njima na korištenje umjesto skladišta. Tako da mi imamo kompletno skladište sada za najam.“

\*\*Vijećnik Ranko Ormanović: „Ako se to tako može napraviti onda nama ne treba vijeće.“

\*Načelnik Općine Šandrovac, Josip Dekalić: „Može se aneksom ugovora to tako riješiti. Pa ne može se vijeće sazivati za svaku sitnicu.“

\*\*Vijećnik Ranko Ormanović: „To nije sitnica. I zašto bi se dalo nekome tko daje ispod tisuću kuna da ga koristi, a tamo su nekada bila tri objekta, sjećate se da je tamo bila birtija, trgovina i cvjećarna.“

\*Načelnik Općine Šandrovac, Josip Dekalić: „A koliko dugo su radili i s kojom korišću su radili? I jedan i drugi i treći, svi su nam ostali dužni, sve smo ih tužili.“

\*\*Vijećnik Ranko Ormanović: „To ja ne znam, ja samo kažem da su tamo bila tri lokala. I postoji prostorija tamo iza doma koja je prazna i ničemu ne služi, niti će služiti ikada ičemu. A Vi me ne možete uvjeravati da za sajam treba prostorija posebno. Jer ni jedan mjesni sajam nema posebno prostoriju i ne znam čemu bi to služilo.“

\*Načelnik Općine Šandrovac, Josip Dekalić: „Za veterinare. Odite na veterinarsku inspekciju pa pitajte što jedno sajmište mora imati. Pa ćete onda znati i čuti. A mi sada da bi napravili sajmište kako treba, tamo moramo uložiti jedno 50.000,00 kuna, kojih baš i nemamo, a nema baš ni previše stoke. Ali ako ga želimo onda ga moramo napraviti kako treba. A sada ako vama damo tu prostoriju, onda kada krenemo u uređivanje ovoga onda bi vam morali reći da izađete van iz prostora.“

\*\*Vijećnik Ranko Ormanović: „Dobro, to onda znači da te Udruge ni ne treba, jeli tako? 120 ljudi nije ništa.“

\*Načelnik Općine Šandrovac, Josip Dekalić: „Koliko ljudi ima sa područja naše Općine sada u toj udruzi?“

\*\*Vijećnik Ranko Ormanović: „Šezdeset.“

\*Načelnik Općine Šandrovac, Josip Dekalić: „Šezdeset? A od tih šezdeset koliko ih je i u udruzi u Šandrovcu? Preko trideset.“

\*\*Vijećnik Ranko Ormanović: „Nije istina. To nije istina. Dvanaest ljudi je i u ovoj udruzi Šandrovac.“

\*Načelnik Općine Šandrovac, Josip Dekalić: „Po Vama mi bismo sada cijelu općinu trebali raspodijeliti udrugama.“

\*\*Vijećnik Ranko Ormanović: „Ako ne treba tih udruga, onda recite, ne treba udruga i dobro. Imam još jednu primjedbu. Za organizaciju Dana općine sve su udruge dobile poziv za sastanak, jel tako?“

\*Načelnik Općine Šandrovac, Josip Dekalić: „Ne poziv, nego su zvani telefonom.“

\*\*Vijećnik Ranko Ormanović: „Zvani su telefonom? Fino. Moja udruga nije pozvana. Znači nas nema, a registrirani smo.“

\*Zapisničar Martina Bedeković: „Ja se ispričavam, ja sam kriva što Vas nisam nazvala jer sam zvala po onom popisu gdje su mi udruge od prije. Ispričavam se još jednom.“

\*\*Vijećnik Ranko Ormanović: „Trebamo znati već jedanput šta radimo i šta ne radimo.“

\*\*Predsjedavajući: „Ja bih se tu uključio u raspravu. Ono što ste Vi rekli, znači ne postoji nigdje ni jedan drugi prostor koji bi se vama mogao dati na korištenje, osim ovoga gdje bi trebao biti veterinar?“

\*\*Vijećnik Ranko Ormanović: „Meni nije jasno zašto se ona bivša birtija izdala Loniji? To je njima sasvim nepotrebno. Oni bacaju stare kutije tamo. I za 1.000,00 kuna imaju tri lokala.“

\*Načelnik Općine Šandrovac, Josip Dekalić: „Oni imaju veći najam od 1.000,00 kuna. Imali su 2.200,00 kuna sa skladištem. A sada smo mi kompletno skladište dobili natrag na korištenje.“

\*\*Predsjedavajući: „Dobro, da sada to zaključimo. Mi ćemo otići u Loniju porazgovarati sa njima da li njima to skladište onda zaista treba ili ne, kada gospodin kaže da oni tamo samo bacaju stare kutije. Pošto se taj problem sa prostorijom poteže već zadnje 2-3 sjednice, probati ćemo naći neko rješenje, ako se bude dalo.“

\*\*Vijećnik Mirko Bedeković: „Prošli tjedan bio je sastanak povjerenstva HDZ-a općinske organizacije Šandrovac, na kojem je rečeno meni da ja moram pitati u vezi ove vage. Dakle vidi se da je ovdje došla oplata za dječji vrtić i sada je pitanje što će biti sa tom vagom. Ako se ta vaga makne da li se onda postavlja negdje drugdje. Jer svi su za to, i sa vaše strane, da takve vage, toga kapaciteta nema i da nam treba. Da se može vagati prikolica kukuruze, pšenice, bilo čega. Sada je moje pitanje da li vi tu vagu mislite maknuti, ili će ostati ovdje, uglavnom šta će biti sa njom?“

\*Načelnik Općine Šandrovac, Josip Dekalić: „Do daljnjega ništa jer to je vlasništvo RH, i mi već petnaest godina tražimo da to pređe na nas i sada su nam tek rekli da mi to ne možemo dobiti nego da moramo kupiti. A vaga ne smeta dječjem vrtiću, jer je vaga na jednoj parceli, a dječji vrtić na drugoj. Tu se miješaju kruške i jabuke. A ako mi to i prepišemo, takvu vagu mi više ne možemo nigdje postavljati. Moja namjera je sada kupiti onu vagu od 1.500 kilograma da ljudi na nju mogu vagati. Ja prikolice ovdje na vaganju nisam vidio već jako, jako dugo. A uostalom imamo i Lasovac i vagu tamo. Sve u svemu vaga sa izgradnjom dječjeg vrtića nema ništa. Kada smo RH tražili da nam poklone taj dio gdje je vaga, oni su nas tražili da napišemo svrhu zašto bi nam to darovali. A kada smo napisali da je u svrhu parkirališta, e tu su onda oni tek odlučili da će nam to ipak prodati.“

\*\*Vijećnik Sven Perec: „Da li općina Šandrovac spada u potpomognuta područja?“

\*Načelnik Općine Šandrovac, Josip Dekalić: „Da.“

\*\*Vijećnik Sven Perec: „Dobro, koji su neki benefiti takvih područja?“

\*Načelnik Općine Šandrovac, Josip Dekalić: „Mi smo u drugoj skupini, recimo na natječaju se piše da je to druga skupina i da je to potpomognuto područje. Nismo brdsko planinska ali smo potpomognuta. Tu smo i po financijama, mi dobijemo više određenih sredstava jer smo u drugoj skupini, kao siromašni, nego naprimjer Grad Zagreb koji od ministarstva više ne dobiva kao što mi dobivamo.“

\*Predsjedavajući zaključuje aktualni sat.

**Točka 2.**

**Usvajanje zapisnika sa 18. sjednice Općinskog vijeća Općine Šandrovac.**

\*\*Vijećnik Mirko Bedeković: „Pošto ste Vi, predsjedniče vijeća, dok ste bili tu sa nama u oporbi, gledali svaku točku, svaki zarez, znači sve ste pročitali doma, evo i ja sam si dao truda pa sam pročitao točku 18. iz ovog zapisnika i u točci 18 nije dobro brojano glasovanje. 6 glasova je bilo ZA i 4 su bila PROTIV. To može potvrditi i Nikola, i Igor, i Slaven i ja. A vjerojatno i netko drugi, te je tu došlo do štamparske greške.“

\*Načelnik Općine Šandrovac, Josip Dekalić: „Ima se snimljeno tako da ne znam kako bi došlo do štamparske greške.“

\*\*Zapisničar Martina Bedeković: „Ja ću to ponovno preslušati, ali mislim kada je bilo glasovanje drugi puta da nitko nije digao ruku.“

\*\*Vijećnik Mirko Bedeković: „Digle su se ruke, ali tu je došlo do zbrke. Nikola jeli bilo tako?“

\*\*Vijećnik Nikola Halapa: „Nisam siguran.“

\*\*Vijećnik Mirko Bedeković: „Nego?“

\*\*Vijećnik Nikola Halapa: „Mislim da je ispravno napisano, da su bili suzdržani glasovi.“

\*\*Zapisničar Martina Bedeković: „Snimka postoji.“

\*\*Vijećnik Mirko Bedeković: „Treba provjeriti snimku, ali ja znam da nisam glasao za, niti bio suzdržan.“

\*\*Predsjedavajući: „Ako je došlo do pogreške, molim Vas lijepo, Martina da se to ispravi.“

U trenutku glasanja bilo je prisutno 11 vijećnika. Zapisnik sa 18. sjednice Općinskog vijeća Općine Šandrovac usvojen je sa 11 glasova ZA.

**(KLASA: 021-05/19-01/13, URBROJ: 2123-05-01-19-1)**

**Točka 3.**

**Donošenje Odluke o sufinanciranju vođenja knjigovodstvenih usluga poduzeća „Šandroprom“ d.o.o. za poljoprivrednike sa područja Općine Šandrovac.**

Načelnik Općine Šandrovac, Josip Dekalić, obrazlaže Odluku o sufinanciranju vođenja knjigovodstvenih usluga poduzeća „Šandroprom“ d.o.o. za poljoprivrednike sa područja Općine Šandrovac.

\*\*Predsjedavajući: „Ako je to za sve poljoprivrednike onda ovdje u Odluci treba izbrisati poduzeće „Šandroprom“ d.o.o., znači Odluka bi trebala glasiti: „Općinsko vijeće općine Šandrovac donosi Odluku o sufinanciranju vođenja knjigovodstvenih usluga za poljoprivrednike sa područja Općine Šandrovac.“, e to bi onda značilo za sve. Jer u ovom članku 1. ako napišemo poduzeće „Šandroprom“ onda je to samo za ove kojima „Šandroprom“ vodi papire.“

\*Načelnik Općine Šandrovac, Josip Dekalić: „Da, da. U redu je tako.“

\*\*Vijećnik Mirko Bedeković: „Da li se to financira iz Proračuna Općine Šandrovac ili se financira iz neke druge stavke? Jer radi se o tome da me pitala izvjesna gospođa da li njoj može biti sufinancirano knjigovodstvo, pošto se ona bavi time da izrađuje zube. Ja sam rekao da ne znam i da ću pitati da li se to odnosi i na druge djelatnosti ili je to samo strogo za poljoprivrednike.“

\*Načelnik Općine Šandrovac, Josip Dekalić: „Samo za poljoprivrednike.“

U trenutku glasanja bilo je prisutno 11 vijećnika. Odluka o sufinanciranju vođenja knjigovodstvenih usluga za poljoprivrednike sa područja Općine Šandrovac usvojena je sa 11 glasova ZA.

**(KLASA: 402-01/19-01/1, URBROJ: 2123-05-01-19-1)**

**Točka 4.**

**Donošenje Odluke o isplati kapitalne pomoći poduzeću „Šandroprom“ d.o.o..**

\*Načelnik Općine Šandrovac, Josip Dekalić: „Poštovana gospodo, ovdje je nešto slično kao ono kada smo kupovali traktor. Znači dali smo dio sredstava „Šandropromu“ koji će raspisati natječaj da može kupiti komunalni stroj. Mi smo to aplicirali na ministarstvo graditeljstva i na žalost nismo prošli. Mi predlažemo, s obzirom da općina ima sredstava na računu, da prebacimo 300.000,00 kuna, sa kojim bi onda kupili novi komunalni stroj koji košta 600.000,00 kuna plus PDV. Znači mi bi za stari stroj dobili 200.000,00 kuna – otprilike, a onda bi još digli kredit za PDV i ovu razliku. „Šandroprom“ bi ga isplatio, a PDV bi se onda mogao vratiti. PDV ispada oko 150.000,00 kuna. Kupili bi novi stroj, jer je ovaj stroj sada već 11. godina i sada se već na njemu malo kvari ovo, malo ono, a sada još za njega možemo dobiti donekle dobra sredstva, a ne da nam se poslije jako pokvari, pa da imamo velike troškove, a bez stroja se ne može biti. Evo zato molim općinsko vijeće da donese odluku o kapitalnoj pomoći, jer s time se povećava i sama vrijednost firme.“

\*\*Vijećnik Ranko Ormanović: „Da li se tu radi o ICB-u?“

\*Načelnik Općine Šandrovac, Josip Dekalić: „Ne, sada bi išli na Caterpilar. Jer evo prvi ICB koji smo mi kupili prije 22 godine, bio je sasvim solidan, drugi je isto tako bio dobar, a sad ovaj treći nije bio baš takav. Ti njihovi motori puno troše, a i materijal nije sjajan. Caterpilar ima 30% jače materijale na sebi nego što ima ICB. Raspitali smo se i okolo po firmama, Ceste d.o.o. su isto sada kupile novog Caterpilara, a Hidroregulacija također.“

\*\*Vijećnik Mirko Bedeković: „Pa evo gledajte, ja ću podržati kupnju tog novog stroja, samo iz jednog razloga. Da ne bude netko danas sutra rekao, da bude općina propala ili da će propasti komunalno poduzeće „Šandroprom“ radi toga što pojedini ljudi nisu digli ruke i nisu bili za to da se kupi taj stroj. Jer takva priča već kruži okolo, a ja ću onda to podržati. Ali ono sa čim se ja baš ne slažem je slijedeće. Gledajte, cijena stroja je oko 700.000,00 kuna, a koliko je radni sat? Sanela?“

\*V.d. direktorica Šandroproma d.o.o., Sanela Paukovac: „341,00 kunu sa PDV-om.“

\*\*Vijećnik Mirko Bedeković: „Gledajte, tu piše, prihodi od usluge rada stroja 135.000,00 i nešto kuna, ja sam zaokružio na 136.000,00 kuna, ja sam taj broj podijelio i sa 320, znači stavio sam i manje radnih dana i znate koliko ispada da on zaradi mjesečno? 35 sati mjesečno ispada da zaradi taj stroj. A po meni bi trebalo biti tako da taj stroj bude maksimalno iskorišten. Kao prvo ja mislim da bi se trebala smanjiti cijena sata rada stroja. Sada će načelnik reći kako ovi izvana koji dolaze imaju bez PDV-a cijenu i da imaju plavu naftu. A ja mislim da se oni baš ne bi igrali da riskiraju sa plavom naftom i da plate 50.000,00 kuna kazne. Ja mislim da bi trebali skinuti cijenu stroja, pa da bi on onda bio i bolje iskorišten. A da bi tako i zaradio više novaca.“

U trenutku glasanja bilo je prisutno 11 vijećnika. Odluka o isplati kapitalne pomoći poduzeću „Šandroprom“ d.o.o. usvojena je sa 11 glasova ZA.

**(KLASA: 024-03/19-01/1, URBROJ: 2123-05-01-19-1)**

**Točka 5.**

**Donošenje Odluke o modernizaciji ceste Lasovac – Severin.**

Načelnik Općine Šandrovac, Josip Dekalić, obrazlaže Odluku o modernizaciji ceste Lasovac – Severin.

\*\*Vijećnik Ranko Ormanović: „Koja će biti širina te ceste?“

\*Načelnik Općine Šandrovac, Josip Dekalić: „4 metra.“

\*\*Vijećnica Biljana Solar: „Ja bih pitala nešto što nije baš vezano uz ovu točku. Vezano uz ovaj natječaj za manjine, na što se to odnosi i u kojoj visini? Jel to samo za ograđivanje groblja ili može i za ceste ili što?“

\*Načelnik Općine Šandrovac, Josip Dekalić: „Ne, pa mi ćemo sada ići na katolička groblja sa tim projektom. Nema tu veze koja je manjina u pitanju.“

\*\*Vijećnica Biljana Solar: „A o kojem iznosu se radi? Koja sredstva se mogu dobiti?“

\*Načelnik Općine Šandrovac, Josip Dekalić: „Prošle godine smo dobili 90.000,00 kuna. To su mala sredstva, ali i 90.000,00 kuna je bolje nego ništa.“

U trenutku glasanja bilo je prisutno 11 vijećnika. Odluka o modernizaciji ceste Lasovac - Severin usvojena je sa 11 glasova ZA.

**(KLASA: 406-01/19-01/16, URBROJ: 2123-05-01-19-1)**

**Točka 6.**

**Donošenje Odluke o rekonstrukciji ceste Lasovac – Bedenik.**

Načelnik Općine Šandrovac, Josip Dekalić, obrazlaže Odluku o rekonstrukciji ceste Lasovac – Bedenik.

U trenutku glasanja bilo je prisutno 11 vijećnika. Odluka o rekonstrukciji ceste Lasovac - Bedenik usvojena je sa 11 glasova ZA.

**(KLASA: 406-01/19-01/16, URBROJ: 2123-05-01-19-2)**

**Točka 7.**

**Informacija o dobivanju suglasnosti Ministarstva poljoprivrede na Program raspolaganja poljoprivrednim zemljištem**.

Načelnik Općine Šandrovac, Josip Dekalić, pojašnjava informaciju o dobivanju suglasnosti Ministarstva poljoprivrede na Program raspolaganja poljoprivrednim zemljištem.

\*\*Vijećnik Mirko Bedeković: „Vezano uz raspisivanje natječaja, da li ta zemlja koja bude raspisana, da li ona ide u arendu, kako se to nekad zvalo, ili ide u trajno vlasništvo?“

\*Načelnik Općine Šandrovac, Josip Dekalić: „Pa to će biti prema natječaju. Jedan dio ide u prodaju, a veći dio ide u zakup ili kako ste Vi rekli u arendu. Jer kupiti možeš samo onu zemlju koja je do tebe i to od prilike samo hektar.“

**Točka 8.**

**Dogovor o proslavi Dana Općine Šandrovac 31.05.2019..**

Načelnik Općine Šandrovac, Josip Dekalić, izlaže ideju i plan kako bi trebali biti organizirani dani koji su vezani uz proslavu Dana općine Šandrovac.

\*Predsjedavajući: „Ja bih se još samo nadovezao na ovu subotu, napraviti ćemo obavijest, napisati plakat i staviti ga u sva sela da svi ljudi znaju i da mogu doći. Sad još jedino nismo dogovorili kada bi tome svemu bio početak. Da li bi to bilo negdje oko 16:00 sati ili i kasnije, taj nogomet i sve ostalo.“

\*\*Vijećnik Igor Škudar: „S nogometom i napuhancem bi trebalo krenuti prije, tako da se djeca mogu ranije početi igrati tamo.“

\*Predsjedavajući: „Znači da tamo napišemo da počinje od 15:00 sati?“

\*\*Vijećnik Igor Škudar: „Da.“

**Točka 9.**

**Razmatranje zamolbe Čović Josipa.**

Predsjedavajući čita zamolbu Čović Josipa.

Općinsko vijeće Općine Šandrovac, jednoglasno, sa 11 glasova ZA, izglasava da se Čović Josipu isplati jednokratna novčana pomoć u iznosu od 1.000,00 kuna.

**Točka 10.**

**Obračun poslovanja poduzeća „Šandroprom“ d.o.o. za 2018. g. – informacija.**

V.d. direktorica Šandroproma d.o.o., Sanela Paukovac iznosi informaciju o obračunu poslovanja poduzeća „Šandroprom“ d.o.o. za 2018. godinu.

\*\*Vijećnik Mirko Bedeković: „Konto 7505 – prihodi od prodaje ulaznica za bazen. Izvršenje 93.030,00 kuna, na drugoj strani isto ima prihodi od sufinanciranja ulaznica, konto 7793 bazen „Gradina“ Općina Šandrovac – 72.079,81 kuna, mene sada interesira u čemu je tu stvar. Kako tamo ima jedna stvar prihodi i ovdje ima jedna stvar prihodi, ako se ne varam.“

\*V.d. direktorica Šandroproma d.o.o., Sanela Paukovac: „Konto 7505 – 93.030,00 kuna to je stvarni prihod od prodaje ulaznica koji je ostvaren na bazenu, i to je iznos bez PDV-a. A konto 7793 – prihodi od sufinanciranja ulaznica, to je ustvari 61.691,00 kuna pokriće gubitka na bazenu od Općine, jer je ostvaren gubitak i to je vijeće donijelo Odluku. A ostatak ovaj do 72.000,00 kuna je razlika još od Općine za školu plivanja i vodni doprinos za dječji vrtić, jer na taj konto ide sve što nam je općina prebacila.“

\*\*Vijećnik Mirko Bedeković: „Onda idemo na 77941 – to meni nije jasno. Prihodi od kapitalnih ulaganja – Općina Šandrovac izgradnja dječjeg vrtića. Meni nije jasno što sada „Šandroprom“ ima sa izgradnjom dječjeg vrtića ako je Općina Šandrovac nositelj svega toga čemu se onda spominje „Šanroprom“, u svrhu čega i koga?“

\*Načelnik Općine Šandrovac, Josip Dekalić: „Gospodo pa mi smo za dječji vrtić radili građevinsku dozvolu 2017. godine, koji je trebao ići na „Šandroprom“, da bi nam na kraju 2018. godine rekli ne može ići na „Šandroprom“ nego mora ići na Općinu. Pa smo mi sada sve, kompletnu dokumentaciju morali prebacivati i izmjenjivati na Općinu Šandrovac. Jer kažu da komunalne firme ne mogu organizirati uslugu dječjeg vrtića. Mi govorimo da ni ne bude, jer će to biti ustanova. Ali zakon kako je, tako se mora poštivati. Zato smo mi ovdje i prikazali da ćemo kao primiti 2.000.000,00 kuna, a onda smo opet prikazali kako ga nismo primili.“

\*V.d. direktorica Šandroproma d.o.o., Sanela Paukovac: „To i je tih 55.800,00 što je nama Općina prebacila za dokumentaciju.“

\*\*Vijećnik Mirko Bedeković: „Sve u svemu dobro je da taj „Šandroprom“ postoji. Ali gledajte, koliko ja znam, prošle godine imali ste 7 djelatnika u Općini za javne radove, koje je koristio „Šandroprom“, i dobro, neka ih je koristio, jer vjerojatno su neke novce zaradili od održavanja i svega toga, ali po meni ja sam očekivao da će tu bit više novaca, da će se više novaca zaraditi, i da će biti više prihoda. Da će možda biti svojih 30 – 40 tisuća kuna gore, ali očigledno da to nije tako. E sada ili su preveliki rashodi ili nešto je.“

\*Načelnik Općine Šandrovac, Josip Dekalić: „Jel mogu ja objasniti što je? Pa „Šandroprom“ ne fakturira javne radove. Mi samo fakturiramo naše strojeve, prijevoz i ljude koji rade sa njima.“

\*\*Vijećnik Mirko Bedeković: „Ja nisam ni rekao da su javni radovi fakturirani, ali pomogli su „Šandropromu“.

\*Načelnik Općine Šandrovac, Josip Dekalić: „Pa na taj način su pomogli Općini gdje i jesu bili zaposleni, jer Općina nema motorke, trimere, kosilice i tako dalje, to se sve radi preko „Šandroproma“, a na taj način oni pomažu Općini.“

**Točka 11.**

**Donošenje Odluke o povećanju smještajnog kapaciteta na 60 korisnika u Domu za starije i nemoćne osobe Šandrovac.**

\*Ravnatelj Doma za starije i nemoćne osobe Šandrovac, mag.ing.agr, Damir Kolar, obrazlaže Odluku o povećanju smještajnog kapaciteta na 60 korisnika u Domu za starije i nemoćne osobe Šandrovac.

\*\*Vijećnik Mirko Bedeković: „Interesira me tko će izvoditi tu rekonstrukciju i tko će to financirati? Dakle Dom za stare i nemoćne ili Općina?“

\*Ravnatelj Doma za starije i nemoćne osobe Šandrovac, mag.ing.agr, Damir Kolar: „Općina neće ništa financirati vezano uz rekonstrukciju. Jer uvjeti koje mi imamo su dovoljni da zadovolje smještajno povećanje na 60 osoba. A to što ćemo mi preurediti jednu sobu, to će se financirati od sredstava samog Doma.“

\*\*Vijećnik Ranko Ormanović: „Ja bih se samo vratio na točku broj 8 Dnevnog reda, vezano uz organizaciju Dana Općine, ako smijem pitati. Da li će Udruge dobivati pozivnice za svečani domjenak taj dan?“

\*Načelnik Općine Šandrovac, Josip Dekalić: „Da, svi predsjednici udruga.“

\*\*Vijećnik Ranko Ormanović: „Pitam to zato što sam ja dobio pozivnicu kao vijećnik, a ima nas ovdje više koji smo i vijećnici i predsjednici udruga, pa me zanima da li mi možemo u ime te pozivnice poslati svog zamjenika iz udruge?“

\*Predsjedavajući: „Da, možete.“

U trenutku glasanja bilo je prisutno 11 vijećnika. Odluka o povećanju smještajnog kapaciteta na 60 korisnika u Domu za starije i nemoćne osobe Šandrovac usvojena je sa 11 glasova ZA.

**(KLASA: 501-01/19-01/3, URBROJ: 2123-05-01-19-1)**

Predsjednik općinskog vijeća Općine Šandrovac zaključuje sjednicu u 21,40 h.

Zapisničar:

Martina Bedeković

**Općinsko vijeće općine Šandrovac**

**Predsjednik općinskog vijeća**

**Miroslav Sokolić**